《西江月慢二首 其一》
清代·王时翔

轻丝细缕，风剪剪、翠烟低掠。拟是玉川生，依稀犹在，月团亲瀹。

傍午窗、七椀浇喉，渴尘空净，未消芒角。漫搅来、清夜无眠，灵府欠扃钥。

恨桂底、虾蟆凭碧落。寓讨逆、奇篇手削。天瞎终然难救护，竟惨撄锋锷。

算不似、别墅闲身，枯枝活火，守茶炉脚。尽日里、长抱添丁花下著。

作者简介：（1675—1744）清江苏镇洋人，字皋谟，一字抱翼，号小山。诸生。雍正间以荐举任晋江知县，以宽和为治。乾隆初，官至成都知府。有《小山全稿》。